Direcția de Înregistrare Sistematică

**APROB,**

**RÁKOSI-SEIWARTH Ildikó**

**DIRECTOR GENERAL**

**REFERAT DE APROBARE**

**a ordinului privind modificarea și completarea Procedurii și modalității de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale, aprobată prin Ordinul directorului general al Agenției Naționale de Cadastru și Publicitate Imobiliară nr. 819/2016, cu modificările și completările ulterioare**

Agenția Națională de cadastru și Publicitate Imobiliară (ANCPI) implementează Programul național de cadastru și carte funciară 2015 -2023. Scopul programului constă în realizarea înregistrării sistematice a tuturor imobilelor de pe teritoriul țării și constituie o prioritate a Guvernului României și totodată o necesitate, având în vedere obligativitatea punerii în aplicare a obiectivelor asumate de către statul român privind dezvoltarea agriculturii, infrastructurii, elemente vitale pentru dezvoltarea economică.

Prin Ordonanța de urgență a Guvernului nr. 35/28.06.2016 au fost aduse modificări și completări Legii cadastrului și a publicității imobiliare nr. 7/1996, republicată, cu modificările și completările ulterioare, care au creat, începând cu anul 2016, cadrul legal necesar finanțării de către Agenția Națională de Cadastru și Publicitate Imobiliară (ANCPI) a lucrărilor de înregistrare sistematică demarate de unitățile administrativ-teritoriale la nivel de sector cadastral.

ANCPI, în calitate de autoritate în domeniul cadastrului şi al publicităţii imobiliare care finanţează lucrările de înregistrare sistematică, monitorizează în mod constant și activ aplicarea prevederilor *Procedurii şi modalităţii de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale*, aprobată prin Ordinul directorului general al ANCPI nr. 819/2016, cu modificările și completările ulterioare (denumită în continuare Procedură).

În considerarea modificărilor aduse Legii cadastrului și a publicității imobiliare, nr. 7/1996, prin Legea nr. 264/05.11.2021 pentru modificarea și completarea Legii cadastrului și a publicității imobiliare nr. 7/1996, precum și pentru modificarea art. 121 din Legea fondului funciar nr. 18/1991, în ceea ce privește procesul de înregistrare sistematică a imobilelor, s-a impus necesitatea punerii in concordanță cu prevederile Legii nr. 7/1996 a reglementărilor subsecvente.

Astfel, în ceea ce privește etapa de soluționare a cererilor de rectificare a documentelor tehnice ale cadastrului, s-a constatat că această activitate durează în realitate mai mult decât perioada estimată inițial, iar comisia de soluționare a cererilor de rectificare/contestațiilor poate fi mai eficientă prin implicarea în această activitate a reprezentanților participanți la proces: primărie, oficiul de cadastru și publicitate imobiliară, executantul lucrărilor.

În acest sens, perioada de soluționare a cererilor de rectificare a documentelor tehnice ale cadastrului a fost prelungită de la 30 de zile la 90 de zile, conform prevederilor art. 14 alin. (1) din Legea cadastrului și a publicității imobiliare nr. 7/1996, republicată, cu modificările și completările ulterioare.

Având în vedere cele mai sus menționate, precum și faptul că toate etapele procedurale se derulează în cadrul termenului de valabilitate al contractului de finanţare, este necesară prelungirea duratei contractelor de finanțare de la 18 luni până la maxim 20 de luni.

Totodată, în cuprinsul punctului 7 al Art. 5 din Procedură a fost stabilită posibilitatea prelungirii perioadei de valabilitate de la 18 luni în prezent, până la 20 luni, a contractelor de finanțare încheiate în anul 2021, precum și a celor încheiate în trimestrul I și trimestrul II ale anului 2022.

**În considerarea celor mai sus menționate, vă rugăm să aprobați modificarea și completarea *Procedurii și modalității de alocare a sumelor, precum şi raportarea de către beneficiari a stadiului de execuţie a lucrărilor pentru lucrările de înregistrare sistematică iniţiate de unităţile administrativ-teritoriale*, aprobată prin Ordinul directorului general al Agenției Naționale de Cadastru și Publicitate Imobiliară nr. 819/2016, cu modificările și completările ulterioare, conform proiectului de ordin anexat.**

|  |  |  |  |  |  |
| --- | --- | --- | --- | --- | --- |
|  | Prenumele şi numele | Funcţia şi compartimentul | Nr.înreg. compartiment | Data | Semnătura |
| Avizat | Mircea Viorel POPA | Director General Adjunct |  |  |  |
| Verificat | Victor Adrian GRIGORESCU | Director DIS |  |  |  |
| Ana Maria DEICĂ | Şef Serviciu DIS |  |
| Întocmit | Diana DRĂGAN | Registrator DIS |  |